De var egentlig i gang med de sidste forberedelser. Haven var målt op, så der kunne sikres afstand mellem gæsterne, og der var indkøbt standere til sprit, så de besøgende kunne få sprittet hænderne af på turen rundt blandt dyrene. Men nu kommer Aalborg Zoo alligevel ikke til at slå dørene op for gæster den 1. maj, som de ellers meldte ud i onsdags. Efter at landet fire store zoologiske haver meldte ud, at de nu ville genåbne haverne, efter de har været lukket ned grundet coronaepidemien, har regeringen nemlig været ude at fraråde, at man allerede fra næste uge åbner. - Så er det sådan, at så åbner vi selvfølgelig ikke. For vi følger til enhver tid myndighedernes anbefalinger, fortæller en skuffet direktør i Aalborg Zoo, Henrik Johansen. - Jeg blev rigtig ked af det, frustreret og utryg. Alle de der følelser vælter op i en. De zoologiske haver må vente De zoologiske havers beslutning om at ville åbne igen skete på baggrund af Rigspolitiets udmelding om, at landets zoologiske haver gerne måtte genåbne, når bare myndighedernes retningslinjer om afstand og hygiejne blev overholdt. Men onsdag lød det fra både justits- og erhvervsministeren, at de nu frarådede en genåbning. - Hele forudsætningen for at genåbningen af Danmark er ansvarlig og kontrolleret er, at vi tænker os lidt om. Og der er den sundhedsfaglige vurdering altså, at de zoologiske haver skal vente lidt med at åbne, siger erhvervsminister Simon Kollerup (S). Millioner tabt i indtægt I Aalborg Zoo er man frustreret over, at myndighederne nu har ændret holdning til åbningen af de zoologiske haver. Derfor har de sammen med resten af brancheforeningen DAZA nu taget kontakt til regeringen i håb om at få en dialog om, hvornår de igen forsvarligt vil kunne slå dørene op. Og det skal helst ske hurtigt, lyder det fra Henrik Johansen. Til trods for hjælpepakkerne har Aalborg Zoo nemlig allerede tabt 12,5 millioner kroner på nedlukningen. - Hjælpepakkerne går jo ind og dækker vores omkostninger. Og i den periode vi går ind i nu, er det jo manglen på indtægter, der er vores store problem, forklarer direktøren. Aalborg Zoo vurderer, at det vil koste dem 22 millioner kroner, hvis haven må holde lukket hele sommeren.
Aalborg Zoo kommer alligevel ikke til at slå dørene op for besøgende fra 1. maj. Selvom de zoologiske haver havde fået tilladelse fra Rigspolitiet, sætter regeringen sig nu imod.